ועדת הכלכלה, כנסת 24, פרוטוקול מספר 297, 2022-06-28 17:30

מיכאל ביטון: שלום, אנחנו מתחילים ישיבה בהסכמות בין קואליציה לאופוזיציה, בקידום חקיקה, כפי שעשינו במרתון דיונים בימים האחרונים וכנראה עוד נעשה מה שאפשר ומה שניתן.

מיכאל ביטון: לא כל החוקים מגיעים לרמת בשלות גבוהה לקריאה שנייה ושלישית, אבל ההסכמות מאפשרות להם לקבל מעמד של קריאה ראשונה ובקריאה השנייה והשלישית יעברו עדכון והתאמות ויהיו חוקים טובים יותר ונכונים יותר.

מיכאל ביטון: גם בחוק הזה יש הסכמות עם הממשלה לתקן כמה תיקונים.

מיכאל ביטון: אקריא את מציעי החוק, אנחנו ממזגים פה שני חוקים.

מיכאל ביטון: הצעת חוק לתיקון פקודת התעבורה (ריבית פיגורים בשל אי תשלום קנס על עבירת חניה), התשפ"ב-2021, של חבר הכנסת אוסאמה סעדי וחבר הכנסת אחמד טיבי.

מיכאל ביטון: הצעת חוק לתיקון פקודת התעבורה (ריבית פיגורים בגין אי תשלום קנס של עבירת חניה), התשפ"א-2021, של חבר הכנסת ישראל אייכלר, חברי הכנסת מיכאל מלכיאלי, משה אבוטבול, חוה אתי עטייה, אוסאמה סעדי ועופר כסיף.

מיכאל ביטון: אוסאמה סעדי, יש לך פיצול אישיות?

מיכאל ביטון: אתה בין שני חוקים.

מיכאל ביטון: אתה לא יודע על איזה חוקים – איפה העוזרים של אוסאמה?

מיכאל ביטון: אתם מחתימים אותו על שני חוקים במקביל.

מיכאל ביטון: אז אנחנו קודם כל נצביע על מיזוג החוקים האלה לחוק אחד.

מיכאל ביטון: מי בעד?

מיכאל ביטון: אני בעד.

מיכאל ביטון: מי נגד?

מיכאל ביטון: אין מתנגדים, אין נמנעים, החוקים מתמזגים לחוק אחד.

מיכאל ביטון: בעד – 1

מיכאל ביטון: נמנעים – אין אושר

מיכאל ביטון: נא להקריא את לשון החוק, בבקשה.

אביגל כספי: הצעת חוק לתיקון פקודת התעבורה (ריבית פיגורים בגין אי תשלום קנס על עבירת חניה), התשפ"א-2021

אביגל כספי: כמובן שנתקן את השנה.

מיכאל ביטון: תודה.

מיכאל ביטון: נא להסביר את המהות בתמצית של החוק.

מיכאל ביטון: יש פה נציגים מהממשלה שמכירים את החוק?

מיכאל ביטון: תסבירו בכמה משפטים.

ישראל אייכלר: אולי אני אסביר את החוק.

מיכאל ביטון: בבקשה, ישראל, אתם גם יכולים.

ישראל אייכלר: אני חושב שהחוק הזה הוא הוכחה לכך שחברי הכנסת והכנסת לא עוסקים רק בעניינים ברומו של עולם ולא רק באינטרסים, אלא גם לאזרח.

ישראל אייכלר: אני חושב שהחוקים האלה, שהם נראים קטנים, נוגעים לכל אזרח ואזרח.

ישראל אייכלר: ריבית פיגורים של עבירת חניה היא דבר שמציק להרבה הרבה אנשים.

ישראל אייכלר: אני אביא דוגמה מה הביא אותי לחוקק את החוק הזה.

ישראל אייכלר: מדובר בנכה שחשב לתומו שבגלל שיש לו כרטיס נכה מותר לו לעמוד במקום שהיה צריך להיות באדום לבן.

ישראל אייכלר: מה שקרה זה שהיה מישהו שהפריע לו והגיע פקח וצילם ונתן לו דוח.

ישראל אייכלר: למחרת או אחרי שבוע הוא עוד פעם עמד שם כי הוא חשב שזו טעות של הפקח, כי מותר לו.

ישראל אייכלר: אז פקח שוב נתן לו ובפעם השלישית הוא ניגש אליו ואמר לו: תגיד לי, למה אתה – ?

ישראל אייכלר: אז הוא אומר: כי אסור לך לעמוד פה, למה?

ישראל אייכלר: כי אתה מפריע לתנועה כי כשמישהו עוקף אותך הוא צריך לעבור – בקיצור זה היה משהו שהוא לא הבין והקנסות עלו ועלו ועלו והוא הגיע למצבים בלתי אפשריים.

ישראל אייכלר: לכן אני אומר גם כשצריך לתת קנס וגם כשצריך לתת זירוז לאנשים לשלם את הקנס לא צריך לעשות את זה באופן כמו שהיום, 60 ימים זה מעט זמן יחסית לדוחות חניה, ומיד זה 50%.

ישראל אייכלר: בשום בנק לא עושים ריבית כל כך גבוהה, אפילו בשוק האפור לא נותנים כאלה ריביות.

ישראל אייכלר: לכן ביקשנו להוריד את זה ל-15, אוסאמה הציע גם ל-20.

ישראל אייכלר: אנחנו ישבנו עם האוצר, ואני רוצה לציין את השר חמד עמאר, שהיה עם לב פתוח והוא נכנס לעניין, וידידיה ממשרד האוצר, ישבנו ועכשיו ידידיה צריך להגיד מה עמדת משרד האוצר בעניין.

אביגל כספי: אם אני יכולה רק לשאול שאלה, כרגע זה לא ברור, העבירות שאתה מתייחס אליהן הן עבירות שנוגעות להסדר חניה כלומר כחול לבן או גם עבירות של העמדת רכב במקום אסור, נגיד עבירות של אדום לבן?

ישראל אייכלר: אני מבין שמדובר פה על כל קנס של כל עבירת חניה, כי מדובר פה בתוספת פיגור בשיעור של 50% שיש היום.

ישראל אייכלר: את זה אנחנו רוצים להוריד.

ישראל אייכלר: למה את שואלת, כי יש אפשרות שזה לא כל הקנסות?

ישראל אייכלר: אנחנו מדברים על כל הקנסות.

אביגל כספי: לא, דבר ראשון רציתי להבין מה הייתה כוונתך.

ישראל אייכלר: על כל הקנסות.

אביגל כספי: גם חניה וגם עבירות שהן חניה.

ישראל אייכלר: כל עבירות החניה.

ישראל אייכלר: אנחנו יודעים את המצוקה היום של החניה, אנחנו יודעים את המצוקה של הפקקים, אני לא רוצה להרחיב ולהאריך.

מיכאל ביטון: חבל על הזמן, חברים, הזמן קצר.

אוסאמה סעדי: אני רק רוצה להוסיף, אדוני היושב ראש, על מה שאמר חברי אייכלר, שבאמת אני חושב שרוב ההצעות של חברי הכנסת לא מתעסקים בדברים שהם במרומים, אלא בדברים שהם של דיומא, עניינים שנוגעים לאזרח הקטן, לבעל המוגבלות, לשכבות החלשות, ולכן זה אחד מהחוקים, המשך של סדרה של חוקים שאנחנו מובילים על מנת להקל על האזרח הקטן ואני חושב שמדובר בהצעת חוק סבירה, הגיונית.

אוסאמה סעדי: אני מזכיר לך, אדוני היושב ראש, שבשבוע שעבר אנחנו גם דיברנו על העניין הזה של ריבית פיגורים, בחוק אחר, ששם גם אמרת ש-50% זה יותר מדי ואפילו הצעת אחרי זה כל שבוע 5% והצעת הצעות, וגם בוועדת חוקה אנחנו דנים עכשיו בהצעת חוק ממשלתית שגם יש לי הצעת חוק שהוצמדה גם בעניין ריבית פיגורים שצריך להוריד את זה, לא רק על דוחות חניה.

אוסאמה סעדי: אני חושב שמדובר בריבית שהיא ריבית גבוהה מאוד, ריבית רצחנית שאין לה אח ורע ואין לזה תקדים ולכן טוב שהממשלה ומשרד האוצר מורידים בכלל את ריביות הפיגורים.

אוסאמה סעדי: אנחנו התחלנו פה צעד קטן בעניין דוחות החניה, אנחנו הצענו 20%, הצענו 15%, בסוף הגענו להסכמה, ואנחנו מחויבים להסכמות האלה, להפחית את זה מ-50% ל-35%.

אוסאמה סעדי: כיוון שאנחנו כבר ביום לפני האחרון אנחנו רוצים לשמור על דין רציפות ולכן גם ליועצת המשפטית, כל השאלות האלה, בין אם זה חל על חניה רגילה או על חניה במקום אסור, כל הדברים האלה, בין ראשונה לשנייה ושלישית אנחנו נדון ונקדם את כל הדברים בהסכמה עם משרד האוצר ועם הממשלה.

אוסאמה סעדי: אז אני מבקש, אדוני היושב ראש, ואני מודה לך באמת שהואלת לקיים דיון דחוף היום על מנת שנצביע על זה בקריאה ראשונה ולאשר את זה במליאה לפני ההתפזרות של הכנסת.

ישראל אייכלר: אדוני היושב ראש, עוד משפט בעניין.

ישראל אייכלר: יש איזה חוסר צדק, לא של אף אחד, במציאות שבה יש אנשים שבשבילם קנסות זה כלום, אדם עשיר שמחנה את רכבו ומקבל קנס, סבבה, 500 שקל, 300 שקל, אין לו בעיה, אבל יש אנשים שחיים בקושי ולהוסיף להם 50% ריבית זה בנפשם ולכן זה חשוב.

מיכאל ביטון: אתה צודק, כל שקל היום שיוצא מהכיס של אדם בימים הקשים האלה צריך לנסות לבדוק, ולכן אנחנו מתעסקים גם בכפל עמלות של כספומטים וגם בגובה אגרת פתיחת תיק משכנתא וכל שקל מצטרף לעוד שקל ולמי שהמצב קשה זה עוד יותר משפיע עליו.

מיכאל ביטון: אביגל, רצית להבהיר משהו?

אביגל כספי: אני חושבת שגם המשטרה תרצה להעיר על זה, אבל ברגע שכוללים את כל סוגי עבירות החניה, גם עבירות חניה של כחול לבן וגם עבירות חניה שהן מסוג מה שהמשטרה קוראת לו מסכן חיים, נגיד עמידה בתחנת אוטובוס וכו', אם זה יחול רק על עיריות, כמו בדברי ההסבר, ייווצר מצב שבו מי שעובר את העבירה, הדין שלו יהיה שונה, כתלות בגוף שאוכף.

אביגל כספי: כלומר מי שעובר ורואה את הרכב חונה באדום לבן, או השוטר, אז הקנס יהיה עם תוספת פיגור של 50%, ואם עבר שם דווקא פקח של רשות עירונית אז תוספת הפיגור תהיה נמוכה יותר.

ישראל אייכלר: בחוק אין הבדל איפה זה, לא רק עיריות, מדובר בכל קנס.

אביגל כספי: לא, כרגע זה מנוסח כ'נמסרה לאדם הודעת תשלום קנס', כלומר אין הפרדה.

אביגל כספי: בדברי ההסבר אתם מדברים דווקא על - - -

מיכאל ביטון: מה שצריך לתקן זה את דברי ההסבר, אבל החוק עצמו מתייחס לכולם.

ישראל אייכלר: בדיוק, החוק עצמו ברור חד משמעית, לכולם.

אביגל כספי: לא, אבל רק אני אסביר, אתם כותבים 'נמסרה לאדם הודעה בשל עבירת תעבורה לפי סעיף 77(א)(2)', סעיף 77 – בסדר, אם זו הכוונה, שזה יחול על כולם אפשר - - -

מיכאל ביטון: זה חל על כולם ותתקנו את הנוסח שזה יופיע ככה.

ישראל אייכלר: שזה יכלול הכול.

מיכאל ביטון: נציגת השלטון המקומי, מירה סלומון, בבקשה.

מירה סלומון: שלום, אדוני, שלום לוועדה, תודה רבה על רשות הדיבור.

מירה סלומון: אנחנו במרכז השלטון המקומי מאוד מוטרדים מהצעת החוק המבוקשת מאחר שמדובר בעצם במתן תמריץ לאנשים שלא ישלמו את הקנס במועד.

מירה סלומון: ברגע שמפחיתים את ריבית הפיגורים והיא לא מרתיעה מספיק, היא לא מהווה - - -

מיכאל ביטון: לפי ההסכמות היא תהיה 35%, נראה לי די מרתיע.

מיכאל ביטון: התייקרות של שליש זה מרתיע.

אוסאמה סעדי: תוך חצי שנה ואחרי זה 50%.

מיכאל ביטון: לא חייב להיות 50%, זה לא נכתב מהקדוש ברוך הוא.

מיכאל ביטון: 35% זה נראה לי אפילו יותר מדי, אבל זה מה שהוסכם עם האוצר.

ישראל אייכלר: האוצר כבר דיבר עם הרשויות המקומיות.

מיכאל ביטון: את יודעת, מירה, שיש עוולות אמיתיות בשלטון המקומי, אני איתך, אבל הדוח כבר ניתן וצוברים עליו כל זמן קצר עוד 30%, 35%, זה נראה לי מצטבר לסכומים גדולים.

מירה סלומון: אדוני יודע שאנחנו מוטרדים הרבה יותר מהעובדה שמדובר מלכתחילה בסכומים שהם מאוד על הצד הנמוך, גם הקנסות עצמם הם לרוב על הצד הנמוך ואנחנו מאוד מוטרדים מבלגן במרחב הציבורי ומאנשים שמחליטים לעשות דין לעצמם אם אין תמריצים שהם יהיו מאוד מאוד משמעותיים כדי שאנשים בכל זאת ישמרו על הכללים.

מיכאל ביטון: החוק הזה בא לקריאה ראשונה ואם תרצו להשפיע על התוכן שלו בשנייה ושלישית, אז בבקשה, אבל האמת היא ש - - -

ישראל אייכלר: אני רוצה לציין שבאו בדברים עם מרכז השלטון המקומי והם דיברו על 40 מיליון שקל שהם יפסידו מהכסף שהם מוציאים מהאזרחים, הם דואגים לכסף יותר מאשר הם דואגים לחניה.

מיכאל ביטון: בסדר, אני לא רוצה להיכנס לזה.

ישראל אייכלר: אני כנציג האזרחים יודע שזו הסיבה שמרכז השלטון המקומי רצה והסכמנו ל - - -

מיכאל ביטון: לא, אבל זה נראה לי מידתי.

מיכאל ביטון: לתת ריבית פיגורים של שליש מהקנס זה דבר רציני, זה לא קל, זה לא מקל.

מירה סלומון: האינטרס שלנו, אני חייבת לומר מאחר שכבר נאמרו דברים, הוא אינטרס אך ורק של הסדרה של המרחב הציבורי.

מירה סלומון: אנחנו בהחלט דואגים מקושי בגבייה ובאכיפה של הגבייה, אבל הדברים מגיעים מהזווית של שמירה על הסדר הציבורי ושל אכיפה כנגד מי שלא משלם במועד.

מירה סלומון: אנחנו בהחלט רשמנו לפנינו את הדברים שנאמרו על כך שיש הסכמה בין מגישי הצעת החוק לבין הממשלה ואנחנו כמובן נגיע, אני מקווה גם פיזית, לדיונים הבאים.

מירה סלומון: אנחנו מתנצלים על זה שנבצר מאיתנו להגיע הפעם.

מיכאל ביטון: יש עוד זמן לחוק הזה ותדונו באחוזים ובדברים אחרים וביכולת באמת לאכוף את המרחב הציבורי.

מירה סלומון: מה שחשוב לנו עוד מאוד זה לוודא שיש גם את ההסכמה עם הממשלה על השמטת הסעיף הראשון שבהצעת החוק.

מיכאל ביטון: אני אקריא את ההסכמות הממשלתיות, בהסכמת הצעת המחליטים של ועדת השרים יש שלושה מרכיבים.

מיכאל ביטון: האחד, ההודעה מתייחסת למשלוח הודעה בדואר רשום תימחק.

מיכאל ביטון: תתקנו, תמחקו.

מיכאל ביטון: שיעור ריבית הפיגורים יעמוד על 35%, בהתאם להצעת החוק הפרות תעבורה מנהליות, התשפ"א-2021 של משרד המשפטים.

מיכאל ביטון: אז יהיה 35%, לעגן את זה בנוסח הסופי.

מיכאל ביטון: השלישי, המשך הליכי החקיקה יקודמו בהסכמת משרד המשפטים, הפנים, ביטחון הפנים והאוצר.

מיכאל ביטון: שלוש ההסכמות האלה נרשמות בפרוטוקול וגם בנוסח שיובא להצבעה.

אוסאמה סעדי: ואנחנו מאשרים.

מיכאל ביטון: הם כוללים ומציעי החוק מסכימים ועשו תהליך יפה וסדור של עבודה מול האוצר על החוק הזה.

אביגל כספי: יש לי עוד הערה.

ידידיה גרינוולד: אני גם אשמח להוסיף.

מיכאל ביטון: תוסיף, לפני אביגל.

ידידיה גרינוולד: אני רק רוצה לחדד נקודה נוספת.

ידידיה גרינוולד: כיום התוספת בגין פיגורים זה 50% פלוס 5% כל שישה חודשים.

ידידיה גרינוולד: אנחנו רוצים לוודא שזה 35% פלוס 5% כל שישה חודשים, זאת אומרת שהתוספת של 5% כל שישה חודשים לא נמחקת.

מיכאל ביטון: מה שסוכם עם האוצר זה מה שיהיה.

מיכאל ביטון: אם זה מה שסוכם זה מה שיהיה.

מיכאל ביטון: אתה נציג האוצר, זה מה שסוכם?

ידידיה גרינוולד: כן, זה מה שסוכם.

אביגל כספי: לגבי השאלה ששאלת, איזה עבירות חניה, רציתי רק לשאול אם להגדיר את זה קצת יותר מדויק כי כתבנו הגדרה - - -

מיכאל ביטון: לא נעשה את זה עכשיו, בקריאה שנייה ושלישית תבדקו את הנוסחים ואת התיקונים.

מיכאל ביטון: יש עבודה מעמיקה על החוק הזה שלא נעשה עכשיו.

מיכאל ביטון: זה חלק מהמהירות שבה אנחנו פועלים במצב הביניים הזה של פיזור הכנסת, לנקות שולחן ולהשאיר לכנסות הבאות עוד המון עבודה, אבל לפחות שהרעיונות והכיוונים נקבעו ואפשר לתקן ולשנות ולחדד ולהחליף נוסחים.

מיכאל ביטון: מי בעד הצעת החוק לתיקון פקודת התעבורה?

מיכאל ביטון: פה אחד.

מיכאל ביטון: מי מתנגד?

מיכאל ביטון: מי נמנע?

מיכאל ביטון: אין מתנגדים, אין נמנעים.

מיכאל ביטון: בעד – 1

מיכאל ביטון: נמנעים – אין אושר

מיכאל ביטון: הצעת החוק לתיקון פקודת התעבורה (ריבית פיגורים בגין אי תשלום קנס על עבירות חניה), התשפ"א-2021 מאושרת.

מיכאל ביטון: אני רוצה לברך את כלל מגישי הצעת החוק המקוריים ובהם חבר הכנסת אוסאמה סעדי וחבר הכנסת ישראל אייכלר שנמצאים פה, חבר הכנסת אחמד טיבי, שעבד על החוק הזה היום, אבל נבצר ממנו בשל אירוע משפחתי להיות כאן באישור, חבר הכנסת מיכאל מלכיאלי, חבר הכנסת משה אבוטבול, חוה אתי עטייה ועופר כסיף, כולם יבואו על הברכה.

אביגל כספי: נציג משרד הביטחון אמר לי שהוא מבקש להתייחס.

אביגל כספי: הוא בזום.

מיכאל ביטון: אני לא מבין למה הם לא באים.

יאיר מתוק: אדוני, קיבלנו התראה של בערך חצי שעה, בגלל זה לא יכולנו, אבל אני אבקש מנציגת המשטרה להתייחס במקומי, סימונה זילבר.

מיכאל ביטון: כן, סימונה.

סימונה זילבר: שלום, ערב טוב.

סימונה זילבר: אנחנו גם הגענו בהתראה קצרה, אני מתנצלת שאנחנו לא נמצאים בנוכחות.

מיכאל ביטון: בסדר גמור.

מיכאל ביטון: ישר ולעניין, סימונה.

סימונה זילבר: אנחנו שמענו שהסוגיה שהטרידה אותנו הועלתה גם על ידי היועצת המשפטית של הוועדה, זה נגמר רק במשפט ואני מבינה שהנוסחים ייבדקו - - -

מיכאל ביטון: אם זה תיקוני נוסח אתם יכולים לתקן ולהביא את זה למליאה מתוקן וטוב, אם זה מהות ושינוי המדיניות זה יתוקן בקריאה שנייה ושלישית.

סימונה זילבר: הנוסח שמשפיע על מהות, מאחר שההפניה היא לסעיף בפקודת התעבורה 77(א)(2), שהוא הסעיף שמסמיך רשות מקומית להתקין חוקי עזר להסדיר את כלי הרכב שעומדים בתחומה.

סימונה זילבר: אלה החוקים שהפקחים אוכפים מכוחם, אבל הסמכות הזאת מתייחסת להסדרת חניה בדרך איסור או בדרך אחרת, שזה מאוד מאוד רחב, זה עשוי לחול על עבירות רבות מעבר לחניה בכחול לבן, לרבות עבירות בריונות, לרבות למשל חניה בחנייה נכים.

סימונה זילבר: השאלה אם זו הייתה הכוונה.

מיכאל ביטון: אנחנו הצבענו על החוק, אנחנו נרשום את ההערה שלך לפרוטוקול והיא תקבל התייחסות בקריאה שנייה ושלישית.

מיכאל ביטון: ענת הר אבן, יועצת משפטית, רשות האכיפה והגבייה, גם כן תגידי את דברייך, זה יירשם בפרוטוקול כחלק מהדיון העתידי בקריאה שנייה ושלישית.

מיכאל ביטון: בבקשה.

ענת הר אבן: אז אני גם מתנצלת ובקצרה אני רוצה רק לתקן את הטרמינולוגיה שעשו פה חברי הכנסת.

ענת הר אבן: תוספת פיגור זה משהו אחר לחלוטין מאשר ריבית פיגורים.

ענת הר אבן: כשאנחנו מדברים בנורמות התנהגותיות ובנורמות פליליות, כשאנחנו רוצים לאכוף על הציבור אז המינוח בחוקים זה תוספת פיגור.

ענת הר אבן: תוספת פיגור לא משקפת אלמנטים של ריבית פיגורים ולכן כשמדברים שזה לא זהה לחוקים אחרים זה בכלל לא הכיוון.

ענת הר אבן: תוספת הפיגור, המטרה שלה זה לעודד את האזרח לשלם את הקנס, קנס משקף עונש ואנחנו רוצים שאנשים ישלמו את הקנסות כביטוי לכך שהחברה רוצה שנורמות חברתיות ייאכפו.

ענת הר אבן: לכן היה חשוב לי לחדד את זה ושיירשם בפרוטוקול.

אוסאמה סעדי: מקובל, ענת, כן.

מיכאל ביטון: תודה על הערתך.

מיכאל ביטון: נציג האוצר, נהוג להתייחס לעלות תקציבית לחקיקה.

ידידיה גרינוולד: בהתאם להסכמות שהגענו אליהן אין מניעה תקציבית.

מיכאל ביטון: תודה רבה.

מיכאל ביטון: אז החוק אושר ואני נועל את הישיבה, תודה רבה.